## סימן י. בדין יום יא, עא ע"ב – עב ע"א

א. מתני'. הרואה יום אחד עשר, וטבלה לערב ומשמשה, ב"ש אומר: מטמאין משכב ומושב, וחייבין בקרבן. וב"ה אומרים: פטורים מן הקרבן.

ב. טבלה ביום של אחריו ושמשה את ביתה, ואח"כ ראתה, ב"ש אומרים: מטמאין משכב ומושב, ופטורין מן הקרבן. וב"ה אומרים: ה"ז גרגרן.

ג. ומודים ברואה בתוך י"א יום, וטבלה לערב ושמשה - שמטמאין משכב ומושב. וחייבין בקרבן.

ד. טבלה ביום של אחריו ושמשה - ה"ז תרבות רעה, ומגען ובעילתן תלויין.

ה. גמ'. ת"ר, ושוין בטובלת לילה לזבה - שאינה טבילה. ושוין ברואה בתוך י"א יום, וטבלה לערב ושמשה - שמטמאה משכב ומושב, וחייבין בקרבן.

ו. לא נחלקו אלא ביום י"א יום; שב"ש אומרים: מטמאין משכב ומושב וחייבין בקרבן. ובית הלל - פוטרין מקרבן.

ז. אמרו להן ב"ש לב"ה: מ"ש יום י"א מיום תוך י"א? אם שיוה לו לטומאה לא ישוה לו לקרבן?

ח. אמרו להן ב"ה לב"ש: לא אם אמרת בתוך י"א יום - שכן יום שלאחריו מצטרף עמו לזיבה, תאמרו ביום י"א - שאין יום שלאחריו שנצטרף עמו לזיבה!

ט. אמרו להם בית שמאי: השוו מדותיכם, אם שיוה לו לטומאה - ישוה לו לקרבן, ואם לא שיוה לו לקרבן - לא ישוה לו לטומאה.

י. אמרו להם ב"ה: אם הביאנוהו לידי טומאה - להחמיר, לא נביאהו לידי קרבן - להקל.

יא. ועוד, מדבריכם אתם נושכין, שאתם אומרין, טבלה יום שלאחריו ושמשה, ואח"כ ראתה - מטמא משכב ומושב, ופטורה מן הקרבן אף אתם השוו מדותיכם - אם שיוה לו לטומאה - ישוה לו לקרבן, ואם לא שיוה לו לקרבן - לא ישוה לו לטומאה! אלא - להחמיר ולא להקל, הכא נמי - להחמיר ולא להקל.

הנדון בסוגיא: אשה שראתה בי"א יום שבין נדה לנדה, וטבלה ושמשה קודם שתשמור יום כנגד יום.

דין זה תלוי בשני משתנים:

1. האם ראתה ביום י"א או בימים הקודמים (תוך יא)
2. האם טבלה לערב (קודם ששמרה מקצת היום) או לבקר

הדינים האפשריים:

1. מטמאים משכב ומושב דאורייתא וחייבין בקרבן
2. מטמאין משכב ומושב דרבנן ופטורין מן הקרבן
3. אסור דרבנן (גרגרן) אך אין טומאה אפילו דרבנן

טבלה ושמשה קודם שימור

|  |  |  |
| --- | --- | --- |
|  | טבלה לערב ושמשה | טבלה ביום שלאחריו ושמשה |
| רואה יום י"א | לכו"ע – 1 | לכו"ע – 2 |
| רואה בתוך י"א | מחלוקת: ב"ש – 1; ב"ה – 2 | מחלוקת: ב"ש – 2; ב"ה – 3 |

מחלוקת ב"ש וב"ה היא רק בשורה התחתונה (הקלה יותר). שיטת ב"ה במשבצת הימנית (החמורה) היא כשיטת ב"ש בשמאלית (הקלה).

משנה

סעיף א – ימנית תחתונה

סעיף ב – שמאלית תחתונה

סעיף ג – ימנית עליונה

סעיף ד – שמאלית עליונה

ברייתא

סעיף ה – ימנית עליונה

סעיף ו – ימנית תחתונה

#### סעיפים ז-יא, הויכוח בין ב"ש לב"ה בנוגע לימנית תחתונה

הקושיא הראשונה שמקשים ב"ש על ב"ה (סעיף ז) נובעת מהשוואת המשבצת הימנית תחתונה לימנית עליונה. לב"ש אין חילוק בין המשבצות, ואילו לב"ה שווה לטומאה ולא לקרבן. ב"ה מסבירים (סעיף ח) שכיוון שאין יום שמצטרף לטומאה עם יום יא שונה הוא משאר הימים שבתוך יא.

הקושיא השניה של ב"ש (סעיף ט) היא מהחילוק הפנימי שב"ה מציבים במשבצת הימנית תחתונה: מחד מטמא משכב ומושב ומאידך פטור מקרבן (דין 2). ב"ש טוענים שהדינים האפשריים הם או טומאה וקרבן (דין 1) או לא זה ולא זה (דין 3).

תשובת ב"ה מורכבת משני סעיפים: בתחילה (סעיף י) הם מסבירים את ההגיון של דין 2: טומאה היא חומרא בלבד, ולכן ניתן להחיל אותה מדרבנן, לעומת חיוב בקרבן שכרוך בקולא של חולין בעזרה, ולכן לא ניתן לחייבו מדרבנן. בנוסף מחזקים ב"ה את תירוצם (סעיף יא) מתוך שיטת ב"ש גופא: הרי גם ב"ש משתמשים בדין 2 במשבצת השמאלית תחתונה הרי שיש אפשרות להטיל רק טומאה ולפטור מקרבן.